Израил улс дахь COVID-19-ийн нөхцөл байдал

**Израил улс дахь COVID-19-ийн цар тахал** (еврей. מגפת הקורונה בישראל) нь амьсгалын замын цочмог хам шинж коронавирус 2 (SARS-CoV-2) -аас үүдэлтэй коронавирусийн (COVID-19) дэлхийн цар тахлын нэг хэсэг юм. Израилын анхны тохиолдол нь 2020 оны 2 сарын 21 Японы *Diamond Princess* хөлөг онгоцноос буцаж ирсэн эмэгтэй иргэний шинжилгээнээс коронавирус илэрснээр батлагдсан юм. Үүний үр дүнд Япон, Өмнөд Солонгост очсон хүн болгон 14 хоногийн гэрийн тусгаарлалтад орох журам батлагдсан.

3 сарын 11-ний өдрөөс эхлэн Израил халдварын тархалтыг багасгах зорилгоор зай барих болон бусад халдвар хамгааллын дүрмийг хэрэгжүүлж эхэлсэн. Эхлээд 100-аас илүү хүн цуглахыг хориглож, 3 сарын 15-нд энэ тоог 10 хүн болгон бууруулж, хоорондоо 2 м зай барихыг зөвлөсөн. 3 сарын 19-нд Ерөнхий сайд Биньямин Нетаньяху үндэсний хэмжээнд онц байдал зарлаж, одоо мөрдөж буй хязгаарлалтууд цаашид хууль ёсоор хэрэгжиж, хууль зөрчсөн хүмүүст торгууль ногдуулна гэж мэдэгдэв. Шаардлагагүй тохиолдолд израилчуудыг гэрээсээ гарахгүй байхыг уриалсан. Хүнсний дэлгүүр, эмийн сан, банк зэрэг зайлшгүй шаардлагатай үйлчилгээг нээлттэй үлдээсэн. 3 сарын 25, 4 сарын 1-ний өдрүүдэд хөл хориог улам чангатгаж, хүн бүр гадаа хамар, амаа таглахыг уриалсан. Коронавирус Бней-Брак хотод хүчтэй тархаж, 4-р сарын эхээр халдвар авсан хүний тоо 1000 шахам хүрч байсан тул Засгийн газрын хуралдаанаар хотыг "хязгаарлалтын бүс" гэж зарлаж, орох, гарахыг нэг долоо хоногийн хугацаагаар хязгаарласан. 

3 сарын 20-нд Иерусалим дахь Холокостоос амьд үлдсэн 88 настай, урьд нь өвчнөөр шаналж байсан хүнийг тус улсын анхны нас барсан тохиолдол хэмээн зарлав.

2020 оны Израилын парламентын сонгуулийн дараа засгийн газар байгуулагдаагүй тул түр засгийн газрын үед цар тахлын эхний давлагаа гарсан. Нетаньяху ерөнхий сайдын үүргээ үргэлжлүүлэн гүйцэтгэж байсан бөгөөд вирусийн тархалтыг хянах, хязгаарлах зорилгоор нэмэлт эрх мэдэл авсан гэж буруутгагдаж байгаа юм. Үндэсний эв нэгдлийн буюу шинэ засгийн газар нь 2020 оны 5 сарын 17-нд байгуулагдсан. Хоёр дахь давлагааны үеэр зэрэг хөдөлгөөнүүд болон жагсаалууд нь засгийн газрын вирусийн эсрэг хариу арга хэмжээг эсэргүүцэв. Гурав дахь давалгааны үеэр 2020 оны 12 сарын 22-нд үндэсний эв нэгдлийн засгийн газар огцорсноор хоёр жилийн хугацаанд дөрөв дэх сонгууль явахад хүргэсэн.

## Анхны давлагаа 
### Анхны тохиолдлууд 
2 сарын 21-нд Израил улсад COVID-19-ийн анхны тохиолдол батлагдсан. "Diamond Princess" дээр хорио цээр тогтоосны дараа Японоос ирсэн Израилын иргэнээс коронавирус илэрсэн. 2 сарын 23-нд "Diamond Princess"-ийн хоёр дахь зорчигчоос коронавирус илэрч, эмнэлэгт тусгаарлагдсан.

2 сарын 27-нд Италиас 2 сарын 23-нд буцаж ирсэн эрэгтэйн шинжилгээ эерэг гарсан тул Шеба эрүүл мэндийн төвд тусгаарлагдсан. 2 сарын 28-нд түүний эхнэрээс коронавирус илэрсэн.

3 сарын 1-нд эмэгтэй цэргээс халдвар илэрсэн байна. Тэрээр 2 сарын 27-нд халдвар авсан хүний удирддаг тоглоомын дэлгүүрт ажиллаж байсан. 3 сарын 3-нд дахин гурван тохиолдол батлагдсан. Хоёр тохиолдол нь ижил тоглоомын газарт халдвар авсан: дэлгүүрт ажилладаг дунд сургуулийн сурагч, дэлгүүр орсон дунд сургуулийн орлогч захирал. Үүний үр дүнд 1,150 сурагч 2 долоо хоногийн хөл хорионд орсон. 2 сарын 29-нд Итали руу аялж байгаад буцаж ирсэн өөр нэг хүнээс коронавирусын халдвар илэрсэн байна.

### Засгийн газрын хариу арга хэмжээ 
Засгийн газар цар тахлын талаар мэдээлэл, зааварчилгаа бүхий олон хэлтэй вэбсайт байгуулсан. Мөн Израилын засгийн газар мөн өдөр тутмын статистик мэдээллийг үзэх боломжтой хяналтын самбар байгуулсан.

#### Аялал, нэвтрэх хязгаарлалт 
2020 оны 1 сарын 26-нд Израил зайлшгүй шаардлагагүй тохиолдолд Хятад руу явахгүй байхыг зөвлөв. 2 сарын 17-нд Израил хоригоо сунгаж, Тайланд, Хонконг, Макао, Сингапурийг багтаасан.

2 сарын 22-нд БНСУ-ын Сөүлээс нисэж ирсэн онгоц Бен-Гурион нисэх онгоцны буудалд газардсан. Онцгой шийдвэр гаргаж, зөвхөн Израилын иргэдийг онгоцноос буулгахыг зөвшөөрч, Израилын бус бүх иргэдийг Өмнөд Солонгост буцаасан. Дараагаар Израилд ирэхээсээ өмнө 14 хоногийн хугацаанд Өмнөд Солонгост байсан Израилын оршин суугч бус болон харьяат бус хүмүүсийг оруулахыг хориглосон. Үүнтэй ижил захирамж нь 2 сарын 23-наас эхлэн Япон улсаас ирсэн хүмүүст хэрэгжиж эхэлсэн.

#### 14 хоногийн тусгаарлалт 
2 сарын 21-нд Израил улс Өмнөд Солонгос эсвэл Японоос ирсэн бүх хүмүүст зориулж 14 хоногийн хугацаатай гэртээ тусгаарлах журмыг тогтоосон. 

Израилд очсоны дараа хэд хэдэн жуулчнаас шинжилгээний хариу эерэг гарсан ба үүнд Өмнөд Солонгосоос ирсэн нэгэн бүлгийн гишүүд, Румынээс ирсэн хоёр хүн, Грекийн мөргөлчид, болон АНУ-ын Нью-Йорк мужаас ирсэн эмэгтэй орсон юм. Нийт 1400 израил хүн гадаадад аялсны дараа тусгаарлалтад орсон.

3 сарын 9-нд Ерөнхий сайд Биньямин Нетаньяху Израилд нэвтэрч буй бүх хүмүүст хорио цээрийн дэглэм тогтоож, тус улсад ирсэн хүмүүсийг 14 хоногийн хугацаагаар тусгаарлалтанд оруулж байх тушаал гаргав. Энэхүү тушаал нь буцаж ирсэн бүх израилчуудад нэн даруй хүчин төгөлдөр үйлчилж эхэлсэн бөгөөд хорио цээрийн дэглэмийн хугацаанд хаана байхаа баталсан гадаадын бүх иргэнд 3 сарын 13-наас эхлэн үйлчилж эхэлсэн. Ийнхүү тусгай санал өгөх бүхээгт 4073 иргэн саналаа өгсөн. Сонгуулийн дараа олон тооны израилчууд тусгаарлалтад оржээ.

#### Халдвар авсан хүмүүсийг гар утсаар хянах ажиллагаа 
3 сарын 15-нд Израилын засгийн газар коронавирустэй гэж оношлогдсон хүмүүсийн өмнөх хөдөлгөөнийг гар утсаар нь дамжуулан хянах боломжийг Израилын аюулгүй байдлын агентлагт (ISA) олгохыг санал болгов. Үүний ачаар Аюулгүй байдлын агентлаг нь тандалт хийхэд шүүхийн тогтоол шаардлаггүй болсон. Энэхүү арга хэмжээний зорилго нь халдвар авсан хүмүүс оношлогдохоосоо хоёр долоо хоногийн өмнөх үед хавьтсан хүмүүсийг тодруулж, 14 хоногийн хугацаанд өөрийгөө тусгаарлах ёстой гэсэн мэдээг илгээх байв. Аюулгүй байдлын арга хэмжээг Кнессетийн дэд хороогоор батлуулснаас хойш 30 хоногийн хугацаанд хэрэгжүүлэх ёстой байсан. Шүүмжлэгчид уг саналыг хувийн нууц, иргэний эрх чөлөөнд халдсан хэрэг хэмээн үзэж байв.

3 сарын 17-ны шөнийн 1 цаг 30 минутад Кнессетийн хороо холбоо тогтоох хөтөлбөрийг батласан. Эхний хоёр өдрийн дотор Эрүүл Мэндийн яам халдвар авсан хүний хавьтал болсон 400 хүнд мэссэж илгээж, өөрсдийгөө 14 хоног тусгаарлах ёстойг мэдэгдсэн. 3 сарын 19-ний өдөр Израилын Дээд шүүх Израилын Иргэний Эрхийн Холбоо, Адала-Арабын Цөөнхийн Эрх Зүйн Төвөөс ирүүлсэн энэхүү хөтөлбөрийг зогсоох тухай өргөдлийг хэлэлцэн түр тушаал гаргасан. Тэр өдөр хэдэн зуун эсэргүүцэгчид Кнессетийн барилгын хажууд цугларч, иргэдийн хөдөлгөөнийг хязгаарласан утасны хяналт болон бусад хязгаарлалт, засгийн газрын шүүх, хууль тогтоох салбарыг зогсоосныг эсэргүүцэв. Цагдаа нар 10 гаруй хүн хөл хориог зөрчсөн гэж гурван эсэргүүцэгчийг баривчилж, олон арван машиныг Кнессетийн барилга руу ойртохыг хориглосон байна. 3 сарын 26-ны өдөр Израилын аюулгүй байдлын агентлагаас холбоо барих мөшгих замаар 500 гаруй израилчуудад хавьтал болсныг мэдэгдсэн. 

#### Эмнэлгийн салбар 
3 сарын 15-ны сүүлээр эмч нар шинжилгээний удирдамж хэтэрхий хязгаарлагдмал гэж гомдоллож байсан. 3 сарын 16-ны өдөр эрүүл мэндийн сайд COVID-19 өвчнөөр өвчилсөн өвчтөнүүдэд туршилтын эмчилгээ хийхийг зөвшөөрөв.

3 сарын 18-нд Батлан хамгаалах яам Коронатай холбоотой тоног төхөөрөмж худалдан авах ажлыг эхлүүлсэн. Тэр өдөр Израилын Биологийн Судалгааны Хүрээлэн COVID-19-ийн эсрэг вакцин дээр ажиллаж байгаагаа мэдэгдсэн. 3 сарын 29-нд Маген Давид-Адом халдвар авсан хүнд өвчтэй хүмүүсийг эмчлэх зорилгоор эдгэсэн COVID-19 өвчтнүүдийн цусны сийвэнг цуглуулж эхлэхээ мэдэгдсэн.

#### Хилийн чанад дахь иргэдийг нутаг буцаах ажиллагаа 
Гуравдугаар сарын гурав дахь долоо хоногт гэхэд Израилын үндэсний агаарын тээвэрлэгч Эль Аль засгийн газраас Перу, Энэтхэг, Австрали, Бразил, Коста-Рика руу  нислэг явуулж, дэлхийн өнцөг булан бүрт гацсан олон зуун израилчуудыг эх оронд нь авчрах хүсэлт ирүүлжээ. 3 сарын 22-нд 550 израилчууд Энэтхэгээс буцаж ирсэн; хэд хоногийн өмнө Перугаас Израилын 1100 орчим аялагчид буцаж ирсэн.

### Эдийн засагт үзүүлсэн нөлөө 
#### Хүн хооронд зай барих ба олон нийтийн газруудын хаалт 
3 сарын 10-наас Израил нэг газар 2000 хүн цуглахыг хязгаарлаж эхлэсэн. Нэг өдрийн дараа буюу 3 сарын 11-ний өдөр Израил 100 хүний цугларалтыг хязгаарлаж эхэлсэн. 

3 сарын 14-нд Ерөнхий сайд Нетаньяху шинэ журам зарлаж, "амьдралын шинэ хэв маягийг хэвшүүлэх" шаардлагатай гэж мэдэгдэв. Эрүүл мэндийн яам 3 сарын 15-ны өдрөөс хэрэгжиж эхлэх шинэ журмуудыг нийтэлсэн. Үүнд 10-аас дээш хүний цугларалтыг хориглох, өдөр өнжүүлэх төв, тусгай боловсрол, залуучуудын хөдөлгөөн, сургуулийн дараах хөтөлбөр зэрэг бүх боловсролын байгууллагыг хаах зэрэг хязгаарлалтууд багтсан. Хаах шаардлагатай газруудын жагсаалтад худалдааны төв, ресторан, зочид буудлын хоолны өрөө, паб, бүжгийн клуб, биеийн тамирын заал, усан сан, наран шарлагын газар, усан болон зугаа цэнгэлийн парк, амьтны хүрээлэн, тэжээвэр амьтны хүрээлэн, халуун усны газар, тахилгын банн, гоо сайхан, массажны газар, арга хэмжээ, хурлын газрууд, нийтийн завь ба кабелийн машинууд, өв дурсгалт газрууд багстан юм.

Засгийн газраас иргэдийг гэртээ байлгах зааварчилгааны үр дүнд гэр бүлийн хүчирхийлэлтэй холбоотой утсаар ярих дуудлага нэмэгдсэнээс болоод эмэгтэйчүүдийг хамгаалах түр байрууд хүчин чадлаа дийлэхээ больсон.
Файл:Jerusalem light rail social distancing forbidden seats signs.jpg|Хоорондын зай барих байдлыг дэмжихийн тулд Иерусалимын хөнгөн төмөр замын суудлын талыг "Энэ суудал дээр суухыг хориглоно" гэсэн бичиг наасан.
Файл:Bus sitting restrictions in Israel during COVID-19 Pandemic in Israel.jpg|Засгийн газраас жолоочийг халдвар авахаас сэргийлэхийн тулд автобусны урд суудал дээр суухыг хориглосон.
Файл:Social distancing Jerusalem supermarket aisle.jpg|alt=Tiles on supermarket aisle floor. Every seven tiles there is a sticker saying "For the sake of your health, stand here" in Hebrew.|Супермаркетын шалны наалт нь хүмүүсийг бие биенээсээ зайгаа барихыг уриалж байна: "Эрүүл мэндийнхээ төлөө энд зогсоорой".

#### Сургуулийн хаалт 
3 сарын 12-нд Израилын засгийн газар бүх их дээд сургууль, сургуулиуд хаврын амралт дуусахаас нааш хаагдана гэж мэдэгдсэн. Амралтын дараа сургуулиуд хаалттай хэвээр үлдэж, сурагчид онлайнаар сурч үлдсэн.

5 сарын 3-нд нэгээс гуравдугаар ангиуд зарим хотуудад хязгаарлалттайгаар хичээлээ үргэлжлүүлэхийг зөвшөөрөв.

#### Ажилгүйдэл 
3 сарын 16-нд Израил олон нийтийн болон хувийн хэвшилд хязгаарлалт тогтоов. Засгийн газрын болон орон нутгийн эрх мэдлийн бүх чухал биш ажилчдыг хавар хүртэл цалинтай чөлөөнд явуулсан. 10-аас олон ажилтантай хувийн хэвшлийн компаниуд ажлын байр дахь ажилтнуудаа 70% -иар бууруулах шаардлагатай болов.

4 сарын 1 гэхэд улсын хэмжээнд ажилгүйдлийн түвшин 24.4 хувьд хүрсэн. Зөвхөн 3-р сард 844,000 гаруй иргэн ажилгүйдлийн тэтгэмж авахаар хүсэлт гаргасны 90 хувь нь цар тахлын улмаас цалингүй чөлөө авсан байсан.

#### Нийтийн тээвэр 
 дахь Израилын төмөр замын зогсоол бүхий талбай дүүрчээ]]
3 сарын 19-ний байдлаар нийтийн тээврийн хэрэгслээр зорчигчдын тоо вирус гарахаас өмнөх үеийнхээс 38.5 хувиар буурчээ. Нийтийн тээврийн автобусны үйл ажиллагааг засгийн газар хатуу хязгаарлаж,  шөнийн цагаар хөл хорио тогтоосон.

3 сарын 22-ны байдлаар Израилын Тээвэр, замын аюулгүй байдлын яам, түүний Нийтийн тээврийн үндэсний газар нийтийн тээврийн хэрэгслээр зорчиж буй зорчигчид COVID-19 өвчтэй хүнтэй хамт аялсан эсэхээ лавлах системийг бий болгосон. Аялал жуулчлалын түүхийг Рав-Кав гэгддэг тус улсын цахим автобусны картаар дамжуулж хадгалах систем үүсгэсэн.

Эхний давлагааны оргил үед буюу 2020 оны 4 сарын 20-ны өдөр нийтийн тээврийн хэрэгслээр зорчих нь дэгдэлт гарахаас өмнөх үеийнхтэй харьцуулахад 80%-иар буурчээ.

#### Эдийн засгийг аврах багц төлөвлөгөө 
3 сарын 30-нд Ерөнхий сайд Нетаньяху нийт 80 тэрбум шекель буюу 22 тэрбум доллар бүхий эдийн засгийг аврах багцыг зарлаж, энэ нь тус улсын ДНБ-ий 6% байна гэж мэдэгдсэн. Энэ мөнгийг эрүүл мэндийн салбарт (10 тэрбум шекель); жижиг, том бизнес эрхлэгчдэд үзүүлэх халамжид (30 тэрбум шекель) , ажилгүйдэл (32 тэрбум шекель), санхүүгийн хөшүүрэгт (8 тэрбум шекель) тус тус хуваарилсан.

### Хувийн хэвшил 
#### Жижиглэнгийн худалдаа 
3 сарын 16-нд Израилын банк жижиглэнгийн худалдааны банкуудыг хаахыг тушаасан боловч өндөр настнуудад зориулсан тусгай үйлчилгээг нээлттэй байлгахыг зөвшөөрсөн.

3 сарын 22-нд Тел-Авив дахь задгай Кармел зах, Иерусалим дахь ил задгай Махане Йехуда захыг хоёулангийн хаасан.
 дахь супермаркетийн өндөгний хоосон тавиур. ]]
Олон тооны супермаркетууд сандарч худалдан авах, хаагдахаас айх зэргээс үүдэлтэй өндөгний хомсдолд орсон. 

#### Шашны хязгаарлалт 
Эрүүл мэндийн яамны дотоод цугларалтыг 100-аас 10 хүртэл хүнд бууруулсан журамд миньян (олон нийтийн залбирлын чуулга)-д шаардагдах хамгийн бага гишүүний тоог харгалзан үзсэн. 3 сарын 25-нд хатуу хязгаарлалт тогтоосны дагуу, Израилын хоёр ерөнхий шашны тэргүүн бүх синагогуудыг хааж, мөргөл үйлдэхдээ гадаа 10 хүнтэй бүлэглэхийг уриалав. Иерусалим дахь олон синагогуудыг хааж, гадаа залбирал хийх болсон. Израилын Эрүүл Мэндийн яамны статистик мэдээллээс үзэхэд Израилын нийт коронавирусээр өвчилсөн хүмүүсийн 24% нь (мэдэгдэж буй тохиолдлын 35%) синагогт, 15% зочид буудалд, 12% нь ресторанд халдвар авсан байна.

3 сарын 26-нд Ариун булшны сүмийг хаасан.

#### Талархал 
3 сарын 18-ны орой 18 цагт улс даяар израилчууд балкон дээрээ хоёр минут алга ташиж, эмнэлгийн ажилчид болон коронавирустай тэмцэж буй хүмүүст талархал илэрхийлэв.

### Бүх нийтийн бэлэн байдал 
3 сарын 19-нд Ерөнхий Сайд Биньямин Нетаньяху бүх нийтийн бэлэн байдал зарласан. Одоо байгаа хязгаарлалтыг цаашид хуулийн дагуу хэрэгжүүлж, хууль зөрчсөн хүмүүст торгууль ногдуулна гэж мэдэгдсэн. Шаардлагагүй бол израилчуудыг гэрээсээ гарахыг хориглосон. Нэн шаардлагатай үйлчилгээ нээлттэй хэвээр үлдсэн. Мэдээллийн үеэр олон зуун израилчууд 3 сарын 21-ний өдөр шаббатад шинээр хориг тавихыг үл тоомсорлож, наран шарлагын газар, цэцэрлэгт хүрээлэн, байгалийн үзэсгэлэнт газруудаар зочлосон нь Эрүүл мэндийн яамнаас олон нийтэд илүү хатуу хязгаарлалт хийхэд хүргэжээ.

3 сарын 25-нд Засгийн газар иргэдийн шилжилт хөдөлгөөнд илүү хатуу хязгаарлалт тогтоов. Хязгаарлалтууд:

* Хүмүүс гэрээсээ 100 м-аас холдох ёсгүй. Үл хамаарах тохиолдлууд:
** Тусгай зөвшөөрөлтэй ажилтнууд
** Хоол хүнс, эм, шаардлагатай бүтээгдэхүүнийг авах, зайлшгүй шаардлагатай үйлчилгээг авах 
** Эмнэлгийн үйлчилгээ авахад
** Цусаа өгөх
** Хуулийн ажиллагаа
** Жагсаал
** Кнессетэд хүрч ирэх
** Халамжийн тогтолцооны хүрээнд тусламж үйлчилгээ авах 
** Эмнэлгийн тусламжийг өөр хүнд үзүүлэх эсвэл хүнд хэцүү, сэтгэлийн зовиуртай хүнд туслах
** Ил задгай газар залбирах, оршуулах ёслол, хуриманд зочлох. 
** Эцэг эх нь тусдаа амьдардаг насанд хүрээгүй хүүхдийг эцэг эхийнх нь нэг нь нөгөө эцэг эхийн гэрт шилжүүлэхэд
* Хувийн тээврийн хэрэгсэл зөвхөн хоёр зорчигчтой байж болно. Такси нь зөвхөн нэг зорчигчтой байж болно 
* Шаардлагатай ажилчдыг ажлын байран дээрээ халууныг нь шалгаж, шинжилгээнд хамруулах шаардлагатай бөгөөд 38°C-аас дээш температуртай хүмүүсийг гэрт нь буцаана
* Зөрчил гаргагчид 5000 шекелийн торгууль ногдуулах эсвэл зургаан сар хүртэл хугацаагаар баривчлах ялаар шийтгэнэ

4 сарын 1-ний өдрөөс эхлэн засгийн газраас иргэддээ урьдчилан сэргийлэх хязгаарлалтыг эрчимжүүлэхийг санал болгож, дараахь зүйлийг шаардсан: олон нийтийн бүх цугларалт, түүний дотор 10 хүний залбирлын чуулганаас татгалзах; нэг айлын хоёр хүнд зугаалгаар явахыг хязгаарлах; тэднийг олон нийтийн газар үргэлж нүүрний масктай явахыг уриалсан.

4 сарын 12-ны өдрөөс эхлэн засгийн газар бүх израилчуудыг гэрээсээ гарахдаа хамар, амаа таглахыг шаардав. Үл хамаарах зүйлд "6-аас доош насны хүүхдүүд; сэтгэл хөдлөл, сэтгэцийн болон эрүүл мэндийн өвчтэй хүмүүс; машиндаа байгаа жолооч нар; барилга дотор ганцаараа байгаа хүмүүс; тогтмол хамт ажилладаг хоёр ажилчин" орно. ДЭМБ-аас эрүүл хүмүүсийг вирусын халдвараас хамгаалах нүүрний маскын үр нөлөөг шалгасан тэр өдөр шинэ хууль батлав.

### Хот, хорооллуудын хаалт 
#### Бней-Брак хотын хаалт 
4 сарын 2-ны өдөр Засгийн газрын хуралдаанаар Бней-Бракыг "хязгаарлалтын бүс" болгон зарлаж, "оршин суугчид, цагдаа, аврах алба, зайлшгүй шаардлагатай бараа материалыг авчирдаг хүмүүс, сэтгүүлчид"-ийн нэвтрэх, гарах эрхийг хязгаарласан. 200,000 хүн амтай Бней-Брак нь Израилын бүх хотуудын коронавирусын халдвараар өвчлөгсдийн тоогоор хоёрдугаарт, нэг хүнд ногдохоороо хамгийн өндөр үзүүлэлттэй байжээ. 4 сарын 10-нд оршин суугчид хотоос гарч ажилдаа явах, ойрын хамаатныхаа оршуулганд оролцох эсвэл эмнэлгийн зайлшгүй хэрэгцээтэй үед гарахыг зөвшөөрсөн.

#### Иерусалимын шашны хорооллуудын хөл хорио 
4 сарын 12-нд засгийн газар Иерусалимын шашны хорооллуудыг хаах шийдвэр гаргаж, тус хотын коронавирусын халдварын бараг 75% -ийг эдгээр хорооллуудаас улбаалж магадгүй гэсэн Эрүүл мэндийн яамны статистик мэдээллийг иш татав. Эдгээр хорооллын оршин суугчид зөвхөн ажилдаа явах, ойрын хамаатан садныхаа оршуулгад оролцох, эмнэлгийн зайлшгүй шаардлагатай бусад газар руу явах боломжтой байв. Хөл хориог Иерусалим хотын дарга Моше Лион эсэргүүцэж, засгийн газрын гишүүдэд хандсан.

#### Улсын хэмжээний хэсэгчилсэн хөл хорио 
4 сарын 14-өөс 16-ны хооронд Израилчууд бусад хотуудын гэр бүлд зочлох, Иерусалимын оршин суугчдыг Мимоуна баярын үеэр өөрсдийн хорооллоосоо гарахаас урьдчилан сэргийлэхийн улс даяар хэсэгчилсэн хөл хорио дахин тогтоосон.

### Гарах стратеги 
#### Жижиглэнгийн худалдаа 
2020 оны 4 сарын 24-ний өдөр Засгийн газар гудамжны дэлгүүр, үсчингийн газрыг нээхийг зөвшөөрч, 2020 оны 4 сарын 26-ны өдрөөс хэрэгжүүлж эхэлсэн. Худалдааны төвүүд, спорт заал, ресторанууд хаалттай хэвээр байв.

2020 оны 5 сарын 7-нд худалдааны төвүүд болон гадаа захууд дахин нээгдсэн. 2020 оны 5 сарын 27-нд зоогийн газрууд дахин нээгдэж, хүмүүс хоорондоо 1.6 метрийн зайтай, масктай байх журам гаргажээ.

#### Хөл хорионы сулралт 
2020 оны 5 сарын 4-ний өдөр Ерөнхий сайд Нетаньяху засгийн газраас баталсан хөл хориог аажмаар зөөлрүүлэх ажлыг танилцуулав. Яаралтай өөрчлөлтүүдэд гадаа уулзалтыг 20-оос хэтрүүлэхгүй байх, 100 метрийн хязгаарлалтыг цуцалж, гэр бүлийн гишүүд, түүний дотор өндөр настнуудтай уулзалт хийхийг зөвшөөрсөн болно. Мөн 50 хүртэлх хүнтэй хурим хийхийг зөвшөөрсөн. Хязгаарлалтыг зөөлрүүлэх нь дараахь зүйлсийн аль нэг нь тохиолдвол зогсох байсан:

* Өдөр тутмын 100 шинэ тохиолдол (гадаадаас ирсэн хүмүүс, тэтгэврийн гэрт гарсан дэгдэлт, бусад дэгдэлтийн голомт дахь тохиолдлуудыг эс тооцолгүй) 
* халдварын хоёр дахин нэмэгдэх хугацаа 10 хоног болж буурхад
* хүнд өвчтэй өвчтөнүүдийн тоо 250 хүрхэд

Хөл хорионы нэмэлт хөнгөлөлтийг 2020 оны 5 сарын 5-нд зарласан.

2020 оны 5 сарын 19-ний өдөр хэт халалтын улмаас гадаа болон сургуулийн маск зүүх шаардлагыг долоо хоногийн турш цуцалжээ.

2020 оны 5 сарын 20-нд наран шарлагын газар, музейнүүд нээгдэж, автобусанд зорчигчдын тоог нэмэгдүүлсэн. Залбирлын байшингууд 50 хүртэлх хүн нэг дор байх боломжтойгоор дахин нээгдэв. Оролцогчид маск зүүж, хоёр метрийн зайтай байх шаардлагатай байв.

#### Сургуулиудын нээлт 
2020 оны 5 сарын 3-нд сургуулиуд 1-ээс 3-р анги, 11-12-р ангиудад дахин нээгдэв. Хичээлүүд хязгаарлагдмал байсан, ба сурагчид маск өмсөх шаардлагатай байв. 2020 оны 5 сарын 17 гэхэд анги дүүргэлтийн хязгаарлалтыг цуцлав.

2020 оны 5 сарын 10-ны өдөр сургуулийн өмнөх боловсролын байгууллагууд, цэцэрлэгүүд шинээр нээгдэж, нэг ангид ногдох хүүхдийн тоог хязгаарлаж, хагас долоо хоногийн хуваарьтай ажиллаж эхэлсэн. Ясли бүтэн долоо хоногийн хуваарийн дагуу нээсэн боловч хүүхдүүдийн зөвхөн 70%-ийг л хамруулах боломжийг олгов. Өрх толгойлсон эсвэл ажил эрхэлж буй эхчүүдийн хүүхдүүдэд давуу эрх олгосон.

2020 оны 5 сарын 17-оос 19-ний өдрүүдэд сургуулиуд бүрэн нээгдэж, зай барих тодорхой дүрэм журам мөрдөж, завсарлага, завсарлагааны үеэр сурагчдын хооронд 2 метрийн зайтай байхаар журамласан.

## Хоёрдугаар давлагаа 
### Засгийн газрын хариу арга хэмжээ 
2020 оны 7 сарын 6-нд өдөр тутмын шинэ тохиолдлын тоо хоёр долоо хоног тасралтгүй нэмэгдсэний дараа Нетаньяху засгийн газраас баталсан хөл хорионы шинэ удирдамжийг зарлав. Үүнд: 

* 20 хүнийг цуглархыг хязгаарлах
* Синагогт мөргөл үйлдэх хүмүүсийн тоог 19 хүнээр хязгаарлах 
* Спорт заал, шөнийн цэнгээний газар, соёлын газар, арга хэмжээний танхимын хаалт
* Нийтийн тээврийн автобусанд зорчих хүний тоог 20-оор хязгаарлах 
* Рестораны зочдын тоог дотор 20, гадаа суудалтай ресторанд 30-аар хязгаарлах

7 сарын 17-нд нэмэлт хязгаарлалт зарласан. Үүнд:

* Мэргэжлийн тамирчдын ашигладаг стадионоос бусад бүх студи, спорт заалны хаалт
* Баар, ресторанд суухыг хориглоно (хүргэлтийн үйлчилгээ, авч явахыг зөвшөөрнө)
* 2020 оны 7 сарын 24-ний өдрөөс эхлэн амралтын өдрүүдэд  наран шарлагын газруудыг хаах

Бизнес эрхлэгчдийн шахалтаас болж засгийн газар ресторан, усан сан, наран шарлагын газруудыг эргэж нээсэн. Амралтын өдрүүдээр худалдааны төвүүд, захуудыг хаах шийдвэр цуцлагдсан.

#### 'Гэрлэн дохио' төлөвлөгөөнд үндэслэн хот, хорооллыг хаах 
2020 оны 8 сарын 31-нд Профессор Ронни Гамзугийн танилцуулсан 'гэрлэн дохио' төлөвлөгөөг баталж, хот бүрт өнөөгийн COVID-19 түвшинг харуулсан өнгө хуваарилав. Хот бүрийн өнгийг засгийн газрын вэбсайтаас үзэх боломжтой.

2020 оны 9 сарын 6-нд засгийн газар сургуулиудыг хааж, дөчин "улаан" сууринд шөнийн цагаар хөл хорио тогтоов. Энэхүү төлөвлөгөө нь Гамзугийн арван 'улаан' хотод бүрэн хаах саналыг орлож, 9 сарын 8-ны өдрөөс хэрэгжиж эхэлсэн. Хорио цээрийн дэглэмд нэрвэгдсэн суурингүүд нь Израил дахь хамгийн ядуу иргэдийн тоонд багтаж байсан бөгөөд ихэнхдээ Араб болон Ортодокс хүн амтай хотууд байв. Хорио цээрийн дэглэм тогтоосон оршин суугчид нь гэрээсээ 19-ээс 5 цаг хүртэл 500 метрийн зайнаас холдох хориотой гэж тогтоосон.

#### Эдийн засаг 
Санхүүгийн туслалцаа үзүүлэх чиглэлээр хэд хэдэн алхам хийгдсэн:

* Иргэн бүрт олгох нэг удаагийн төлбөрийг хоёр хувааж олгов: эхнийх нь 18-аас доош насны хүүхдийн эцэг эхэд, хоёрдугаарт 18-аас дээш насныханд.
* Ажилгүйдлийн тэтгэмжийг 2021 оны 6 сарын 30 хүртэл сунгасан.
* Ажлаас халагдсан буюу чөлөө авахаас өөр аргагүйд хүрсэн 67-оос дээш насны бага орлоготой ажилчдад нэмэлт тэтгэлэг олгох.
* Цартахлын улмаас хохирсон бизнес эрхлэгчдэд олгох буцалтгүй тусламж. 

2020 оны 9 сарын 21-ний өдөр засгийн газар Кнессетийн бүх гишүүд болон засгийн газрын сайд нарын цалинг 10% бууруулахыг санал нэгтэйгээр батлав.

#### Гарах стратеги 
2020 оны 10 сарын 18-нд Израил нь 'улаан' биш хотуудад хол хориог сулруулсан. Гарах стратегийн эхний шатанд дараахь зүйлийг багтаасан:

* Цэцэрлэг, яслиг нээх 
* Хоолны газрууд нээх
* Гэрээсээ 1 км-т явахыг хязгаарлахаа болих
* Дотор 10 хүртэлх хүн, гадаа 20 хүртэлх хүний цугларалтыг зөвшөөрөх
* Баруун хана, сүмийн уул, Ариун булшны сүм зэрэг Иерусалим дахь алдартай шашны газруудыг нээх
* Наран шарлагын газар, үндэсний цэцэрлэгт хүрээлэнг нээх

2020 оны 11 сарын 1-ний өдөр Израил хязгаарлалтыг улам зөөлрүүлэв:

* Бага сургуулиудыг нээх (1-4 анги)
* Синагогуудыг нээх (гадаа 10 хүн, гадаа 20 хүн цугларах боломжтойгоор)
* Үс, гоо сайхны салонуудыг нээх
* Жолооны хичээл, хувийн фитнессийн бэлтгэл зэрэг зарим "ганцаарчилсан" үйл ажиллагааг сэргээх 

2020 оны 11 сарын 8-нд гудамжны дэлгүүрүүд нээгдсэн. 2020 оны 11 сарын 27-нд төлөвлөгөөний дагуу 15 худалдааны төв нээгдсэн.

#### Орон нутгын хөл хорио 
Улсын ихэнх хэсэгт хязгаарлалтыг зөөлрүүлсэн байхад тохиолдлын тоо их байсан тул дараах хотуудад орон нутгийн хөл хориог тогтоосон:

* Маждал Шамс, Масадад 2020 оны 11 сарын 6-наас, Букатад 11 сарын 7-ноос, Хазор Хаглилит 11 сарын 8-наас эхэлж
* Калансаве ба Иксалд 2020 оны 11 сарын 17-ны өдрөөс эхлэн
* Назарет, Исфияд 11 сарын 21-ний өдрөөс эхлэн

### 2020-2021 оны хичээлийн жил 
Шашны сургуулийн хичээлийн жил 'гэрлэн дохио' төлөвлөгөө батлагдахаас өмнө 2020 оны 8 сарын 24-нд эхэлсэн. 'Улаан' биш хотуудын бусад бүх сургуулиуд 2020 оны 9 сарын 1-нд нээгдсэн. Долоо хоногийн дотор хэд хэдэн сургууль, цэцэрлэгүүдэд өвчний дэгдэлт гарч, ажилтан сурагчдыг хорио цээрийн дэглэмд оруулсан байна.

Биеийн тамирын сургууль, цэцэрлэг, ясли 3 долоо хоногийн хөл хорио эхлэхэд буюу 9 сарын 13-нд хаагдаж, хичээлүүд онлайнаар үргэлжилж эхэлсэн.

Цэцэрлэг, яслиуд 10 сарын 18-нд, тэр дундаа 'улаан' хотуудад нээгдэв. 

1-4-р ангиуд 'улаан' биш хотуудад 11 сарын 1-нд дахин нээгдсэн. Ангид нэг дор 18 хүүхэд байх хязгаар тогтоогдсон. Сурагчид өдөржингөө маск зүүж, хоолоо гадаа эсвэл бие биенээсээ хол зайтай идэх ёстой байв. 5, 6-р ангиуд 11 сарын 24-нд танхимын сургалтанд эргэж ирсэн. Ахлах сургуулийн 11, 12-р ангиудын сурагчид нь 11 сарын 29-нд танхимын сургалтанд буцаж ирсэн. 12 сарын 6-нд үлдсэн 7-10 дугаар ангиудын танхимын сургалтууд нээгдсэн.

Ханукагийн дараа 'улбар шар' ба 'улаан' хотуудын 5-12-р ангийн 220,000 гаруй сурагчид онлайн сургалтанд эргэж орсон. 

### Эсэргүүцэл 
2020 оны 7, 8-р саруудад олон эсэргүүцлийн жагсаал болж, Нетаньяхугийн засгийн газрын цар тахлын эсрэг хариу арга хэмжээнд бухимдалтай байгаагаа эсэргүүцэгчид илэрхийлэв.

9 сарын 30-нд Кнессет жагсаал цуглааныг хязгаарласан хууль баталж, сөрөг хүчний зүгээс Ерөнхий сайд Биньямин Нетаньяхуг авлига авсан, түүний коронавирусын хямралыг буруу удирдсантай холбогдуулан эсэргүүцлийн жагсаалыг зогсоох зорилготой гэж үзэж байсан. Хуулиар израилчууд гэрээсээ 1 км-ээс хол зайд томоохон цугларалт хийхийг хориглосон. Засгийн газар энэ арга хэмжээг COVID-19-ийн халдварыг бууруулах арга зам гэж мэдэгдсэн.

10 сарын 3-нд Израилд хол хорионы үеэр жагсаал цуглааныг хязгаарлах хууль батлагдсаны дараа Нетаньяхугийн эсрэг олон эсэргүүцлийн жагсаал болов.      'Хар туг' хөдөлгөөн Бямба гарагт Израил даяар хот, суурин газруудад Нетаньяхуг эсэргүүцсэн жагсаалд 130,000 хүн оролцсон гэж тооцоолжээ.

## Гуравдугаар давлагаа 
2020 оны 12-р сард тохиолдлууд тогтмол өсч, өдөр бүр 3000 гаруй тохиолдол бүртгэгдэж эхэлсэн байна. Олон улс орнууд COVID-19-ийн шинэ, илүү халдвартай омог илэрснийг зарласан; 12-р сарын сүүлчээр Израильд В.1.1.7 хэлбэрийн анхны тохиолдол илэрсэн. Өмнөд Африкийн хувилбарын анхны тохиолдлууд 2021 оны 1-р сард илэрсэн.

### Засгийн газрын хариу үйлдэл 
#### Аяллын хориг 
2020 оны 12 сарын 20-ны өдөр Израил улс Их Британи, Өмнөд Африк, Дани улсаас ирэх бүх гадаадын аялагчдыг хилээр нэвтрэхийг хориглосон. Эдгээр улсаас буцаж ирсэн израилчууд зочид буудалд тусгаарлагдах ёстой болсон.

#### Улсын хэмжээний гурав дугаар хөл хорио 
2020 оны 12 сарын 24-нд засгийн газар 2020 оны 12 сарын 27-ны өдрөөс эхлэн улсын хэмжээний гурав дахь хөл хориог зарлав. Хязгаарлалтууд:

* Гэрээсээ 1000 метрийн радиуст хязгаарлагдмал аялал хийх (бие даасан спортын үйл ажиллагаа эрхлэх боломжтой)
* Зөвшөөрөгдсөн арга хэмжээнд (жишээ нь оршуулга, хурим гэх мэт) гадаа 10 хүн, гадаа 20 хүнээс илүү хүн цуглуулах хориотой
* Өөр хүний гэрт очихыг хориглоно
* Шаардлагагүй бүх дэлгүүр, үйлчилгээг хаах
* Үйлчлүүлэгч хүлээн авдаггүй бизнесүүд нь 50%-ийн хүчин чадлаар эсвэл 10 хүртэлх ажиллагсад нээлттэй байх боломжтой
* Ресторанууд зөвхөн хүргэлтийн үйлчилгээгээр ажиллана
* Амьтны хүрээлэн, сафари, цэцэрлэгт хүрээлэнг хаах
* Анагаах ухааны төвүүд, гоо сайхан, үсчин гоо сайхны салонуудыг хаах
* Жолооны курсийг цуцлах
* Нийтийн тээврийн дүүргэлтийг 50% болгож бууруулах

Сургуулийн өмнөх насны хүүхдүүд, 4-р анги, 11-12-р анги, тусгай боловсролын сургуулиуд "улбар шар", "улаан" хотуудад ч гэсэн танхимын хичээлээ үргэлжлүүлэн хийсэн. Засгийн газрын анхны шийдвэрээс 5-10 дугаар ангиудыг алсын зайнаас суралцахыг уриалж байсан бол энэ шийдвэрийг Кнессетийн Боловсролын Комисс шинэчлэн боловсруулсан: "ногоон" ба "шар" хотуудад 5-10 дугаар ангиуд танхимын сургалтаар үргэлжлүүлэн суралцахаар болсон бол "улбар шар", "улаан" хотуудад онлайнаар суралцах болсон.

#### Хөл хорионы чангалалт 
2021 оны 1-р сарын эхний долоо хоногт өдөрт 8000 гаруй шинэ тохиолдол бүртгэгдэж байсан. 2021 оны 1 сарын 5-нд засгийн газар 2021 оны 1 сарын 7-ны Пүрэв гарагийн шөнө дундаас эхлэн хоёр долоо хоногийн хугацаатай, хатуу түгжээг зарлав. Үүнд:

* Оршуулах ёслол, хурим бусад тохиолдолд гадаа 5 хүн, гадаа 10 хүн цугларна.
* Тусгай боловсролоос бусад сургуулийн өмнөх боловсролын байгууллагыг хаах.
* Зөвхөн зайлшгүй шаардлагатай зорилгоор гадаадад аялахыг зөвшөөрөх. 

2021 оны 1 сарын 19-нд хатуу хөл хориог 1-р сарын эцэс хүртэл сунгасан. Хатуу хөл хориог эхлээд 2021 оны 2 сарын 5 хүртэл сунгаж, дараа нь 2021 оны 2 сарын 7 хүртэл сунгасан.

#### Бен-Гурион нисэх онгоцны буудлын хаалт 
2021 оны 1 сарын 24-нд засгийн газар шинэ хувилбаруудыг Израил руу нэвтрэхээс урьдчилан сэргийлэх зорилгоор 1 сарын 25-ны даваа гарагийн шөнө дундын үеэс эхлэн ихэнх нисэх, гарах нислэгүүдэд долоо хоногийн хугацаатай хориг тавихаа мэдэгдэв. Нислэгийн хязгаарлалтыг эхлээд 2021 оны 2 сарын 5 хүртэл, дараа нь 2021 оны 2 сарын 21 хүртэл сунгасан.

### Гарах стратеги 
2021 оны 2 сарын 7-нд Израилын засгийн газар хөл хориог зөөлрүүлж эхлэв:

* Хот доторх болон хот хооронд зорчих хязгаарлалтыг цуцлав
* Үйлчлүүлэгч хүлээн авдаггүй байгууллагуудыг дахин нээх
* Ил задгай байгалийн нөөц газар, цэцэрлэгт хүрээлэнгүүдийг дахин нээх

#### Сургуулиуд 
Сургуулийн өмнөх боловсролын байгууллагууд, цэцэрлэгүүд, 1-4-р ангиуд 2021 оны 2 сарын 11-ний өдөр "шар", "ногоон", мөн иргэдийн 70-аас доошгүй хувийг вакцинжуулсан "цайвар улбар шар" хэсэгт дахин нээгдэв. 5-6-р анги, 11-12-р ангиуд 2021 оны 2 сарын 21-нд "шар", "ногоон", "цайвар улбар шар" хэсгээр сургуульдаа эргэн ирэв.

#### Ногоон паспорт 
Гурав дахь хөл хорионы үеэр олон израилчууд COVID-19-ийн эсрэг вакцин хийлгэсэн. Дараах зүйлд ногоон паспорт шаардагдана:

* биеийн тамирын заал, театр, зочид буудал, концертод ороход
* цаг авсан синагогуудад орох

Ирэх долоо хоногт нэмэлт үйл ажиллагаа, байгууллагууд нээгдэх төлөвтэй байна. 

## Вакцин 
### Худалдан авах ажиллагаа 
Израилын засгийн газар COVID-19-ийн эсрэг вакцины тунг янз бүрийн эх үүсвэрээс худалдан авч эхэлсэн:

* 8 сая тунг Pfizer-ээс захиалсан
* 10 сая тунг AstraZeneca-аас захиалсан
* 6 сая тунг Moderna-аас захиалсан. Израил нь Модерда вакцины анхны хөрөнгө оруулагч байв.

Pfizer-ийн вакцины эхний багц 12 сарын 9-нд ирсэн. 2021 оны 1 сарын 10-нд нэмж 700,000 тун вакцин ирсэн.

Moderna-ийн вакцины эхний багц 2021 оны 1 сарын 7-нд ирсэн.

Израил Pfizer-ийн вакцинд тэргүүлэх ач холбогдол өгсөн. Үүний хариуд Израил улс өөр өөр насны бүлгүүдийн вакцинжуулалтын талаархи гаж нөлөө, үр нөлөө, эсрэг биет боловсруулахад шаардагдах хугацаа зэргийг багтаасан Pfizer-д эмнэлгийн мэдээллийг илгээх үүрэг хүлээжээ. Нууцлалыг хамгаалахын тулд вакцин хийлгэсэн хүмүүсийг хэн болохыг Pfizer-д мэдээлэхгүй байхаар тохиролцов.

### Вакцинжуулалт 
Эрүүл Мэндийн яамнаас вакцинжуулалтын дараах тэргүүлэх журмуудыг тогтоосон:

* А үе шат: эрүүл мэндийн ажилтнууд дараах дарааллаар: эмнэлгийн ажилчид, хувийн эмнэлгүүд ба шүдний эмнэлгүүд, гериатрик ба сэтгэцийн эмнэлгүүд, сувилахуйн болон анагаахын оюутнууд клиникийн шатанд, түргэн тусламжын ажилтнууд ба аврах байгууллагууд, аав, ээжийг хамгаалах байгууллагууд, мөн асрамжид байгаа хүмүүс болон тэдний асран хамгаалагчдын халамжийн байгууллагууд. А үе шатыг 60 ба түүнээс дээш настай хүмүүст өргөжүүлсэн.
* Б үе шат: Хүн амын үлдсэн хэсэг нь дараах дарааллаар: эрсдлийн бүлгүүд (чихрийн шижин, өвчтэй таргалалт, COPD, цусны даралт ихсэх, дархлаа дарангуйлагдсан өвчтөнүүд ба тэдний гэр бүлийн гишүүд, эрхтэн шилжүүлэн суулгуулагчид, гематологийн өвчтөнүүд гэх мэт), багш нар, цэцэрлэгийн багш нар, нийгмийн ажилтнууд, хоригдол, шоронгийн харуул, ЦАХАЛ болон бусад аюулгүй байдлын байгууллагын ажилтнууд.
* Үлдсэн хүн ам вакцинжуулах хуваарийг эрүүл мэндийн байгууллагуудаас тогтооно

Вакцинжуулалт 2020 оны 12 сарын 19-нд эхэлсэн. Pfizer-ийн анхны том хэмжээний вакцинаар хурдан вакцинжуулж, 3 долоо хоногийн дотор 1.5 сая орчим хүн (нийт хүн амын 16%) вакцинд хамрагджээ. Израилд COVID-19 вакциныг нэвтрүүлэх нь асуудалтай байсан боловч эхний үе шат нь хурдан бөгөөд үр дүнтэй байсан.

2021 оны 1 сарын 12-нд багш нарт болон 55 ба түүнээс дээш насны хүмүүст, 2021 оны 1 сарын 17-нд 45 ба түүнээс дээш насны хүмүүст, 2021 оны 1 сарын 19-нд 40 ба түүнээс дээш насны хүмүүст, 2021 оны 1 сарын 28-нд 35 ба түүнээс дээш насныханд тус тус вакцин хийж эхэлсэн. Жирэмсэн эмэгтэйчүүдэд вакцин хийлгэхийг зөвлөж, тэргүүлэх жагсаалтад 2021 оны 1 сарын 19-нд нэмж оруулсан. 2003, 2004 онд төрсөн өсвөр насныхан 2021 оны 1 сарын 23-наас вакцинжуулалтанд хамрагдаж эхэлсэн. Вакцин нь 2021 оны 2 сарын 4-ний өдрөөс эхлэн 16 ба түүнээс дээш насны бүх хүмүүс авах боломжтой болсон. Pfizer вакцин нь нас баралт, эмнэлэгт хэвтэхээс 95.8% үр дүнтэй болох нь тогтоогдсон судалгаагаар Израилд хөл хориог сулруулсан. Маск өмсөх шаардлага хэвээр үлдсэн. COVID-19-ийн эсрэг вакцины дор хаяж нэг тунг хүн амын 49% авсанаар Израил улс одоогоор дэлхийд тэргүүлж байна.

2021 оны 4 сарын 27-ны байдлаар 5.3 сая гаруй хүн (нийт хүн амын 58%) вакцины эхний тунг авсан бөгөөд 5.000.000 гаруй хүн (54%) бүрэн вакцинд хамрагдсан.
## Эшлэл 
Ангилал:КОВИД-19 цар тахал улс орноор
Ангилал:Израилын эрүүл мэнд
Ангилал:21-р зууны Израилын түүх